朱信叔洛陽人往佐長安省幕
作者：家鉉翁
朝代：宋

paragraphs: 洛陽中州中，長安中州雄。
大山巨澤九土鎮，三光五嶽淑景通。
君居洛南雅是溫石輩，今佐大幕全護咸秦衝。
高懷頗堪陪坐嘯，逸氣直上干青空。
籌帷暇日頻訪古，溪山好處須從容。
秦宮漢苑久已成陳跡，寒烟茂樹倏忽迷西東。
車鄰激壯滿汧渭，周雅博大基鎬豐。
請君收取入筆硯，可以陶寫詩書胸。
由秦而西是爲入蜀道，乘興一登岷峨矗天峯。
我家正住岷峨下，定有鄉人故老諏衰蹤。
爲言仗節瀛海上，齒髮衰謝氣如虹。